ΓΡΑΠΤΗ ΕΡΩΤΗΣΗ E-3705/98

υποβολή: Markus Ferber (PPE) προς την Επιτροπή

(7 Δεκεμβρίου 1998)

Θέμα: Δικαίωμα Γερμανών μηχανικών να εκτελούν κατασκευαστικές μελέτες στην Γαλλία

Στην Γαλλία μόνον αρχιτέκτονες, οι οποίοι είναι κάτοχοι τίτλου σπουδών, όπως προβλέπει η οδηγία 85/384/EEC(1), έχουν το δικαίωμα να εκτελούν κατασκευαστικές μελέτες; όχι, όμως, οι μηχανικοί. Αντίθετα, σύμφωνα με τον κανονισμό περί δομικών έργων των Länder της Γερμανίας, οι σύμβουλοι μηχανικοί έχουν το δικαίωμα εκτέλεσης κατασκευαστικών μελετών όπως και οι αρχιτέκτονες.

Σύμφωνα με τα άρθρα 52 κ.εξ. της Συνθήκης ΕΚ και σύμφωνα με την απόφαση του Ευρωπαϊκού Δικαστηρίου στην υπόθεση "Βλασσόπουλου" (αριθ. C-340/89), πρέπει να λαμβάνονται υπόψη τίτλοι σπουδών, πιστοποιητικά επάρκειας, άλλα διπλώματα και η επαγγελματική πείρα του παρέχοντος την υπηρεσία, όταν υποβάλλεται σε άλλο κράτος της ΕΕ αίτηση για κανονική άσκηση επαγγέλματος. Συνεπώς, μηχανικοί οι οποίοι παρέχουν από δεκαετίας υπηρεσίες στον τομέα της αρχιτεκτονικής και έχουν εκτελέσει κατασκευαστικές μελέτες για κτίρια και βιομηχανικές εγκαταστάσεις στην Γερμανία πρέπει να έχουν το δικαίωμα να εκτελούν κατασκευαστικές μελέτες και στην Γαλλία.

Μπορεί η Επιτροπή να ανακοινώσει ποιά μέτρα προτίθεται να λάβει, προκειμένου να αναγνωρισθεί το δικαίωμα των Γερμανών μηχανικών να εκτελούν κατασκευαστικές μελέτες στην Γαλλία;

Απάντηση του κ. Monti εξ ονόματος της Επιτροπής

(28 Ιανουαρίου 1999)

Οι Γερμανοί μηχανικοί δεν είναι κάτοχοι διπλώματος υπό την έννοια της οδηγίας 85/384/ΕΟΚ του Συμβουλίου της 10ης Ιουνίου 1985 για την αμοιβαία αναγνώριση των πτυχίων, πιστοποιητικών και άλλων τίτλων στον τομέα της αρχιτεκτονικής και τη θέσπιση μέτρων για τη διευκόλυνση της πραγματικής άσκησης του δικαιώματος εγκατάστασης και ελεύθερης παροχής υπηρεσιών. Πράγματι, δεν περιλαμβάνονται στον κατάλογο των διπλωμάτων που αναγνωρίζονται με βάση κεκτημένα δικαιώματα (άρθρο 11 σημείο α) της οδηγίας 85/384/ΕΟΚ), ούτε στον κατάλογο που βασίζεται στο άρθρο 7 της ίδιας οδηγίας(2).

Ωστόσο, η εν λόγω οδηγία δεν περιέχει πλήρη εναρμόνιση της εκπαίδευσης για αρχιτέκτονες. Μπορούν συνεπώς να υπάρχουν και άλλες εκπαιδεύσεις για αρχιτέκτονες, που δεν συμφωνούν με την οδηγία αυτή, αλλά είναι απόλυτα νόμιμες. Οι εκπαιδεύσεις αυτές (και τα σχετικά πτυχία που τις επιβεβαιώνουν) μπορούν να αναγνωριστούν βάσει του άρθρου 52 της συνθήκης ΕΚ όπως ερμηνεύθηκε από το Ευρωπαϊκό Δικαστήριο στην απόφασή του της 7ης Μαΐου 1991 στην υπόθεση C-340/89 "Βλασσοπούλου". Σύμφωνα με τη νομολογία αυτή το κράτος μέλος υποδοχής είναι υποχρεωμένο να λάβει υπόψη, όταν του υποβάλλεται αίτηση άσκησης επαγγέλματος που υπόκειται σε κανόνες από την πλευρά μετανάστη ο οποίος έχει το δικαίωμα, στο κράτος καταγωγής ή προέλευσης, να ασκεί το ίδιο επάγγελμα, τα πτυχία, πιστοποιητικά και άλλους τίτλους που κατέχει ο υποψήφιος καθώς και την επαγγελματική του πείρα. Εάν αυτά τα τυπικά προσόντα ισοδυναμούν με αυτά που απαιτεί η εθνική νομοθεσία για την άσκηση του επαγγέλματος του αρχιτέκτονα θα πρέπει να παρέχεται η ίδια άδεια και στον μετανάστη. Εάν δεν συμβαίνει κάτι τέτοιο, θα πρέπει να του δοθεί η δυνατότητα να καλύψει τα κενά της εκπαίδευσής του. Τελικά, οποιαδήποτε διοικητική απόφαση θα πρέπει να είναι αιτιολογημένη και να δίνει τη δυνατότητα δικαστικής προσφυγής ώστε να ελεγχθεί αν είναι σύμφωνη με το κοινοτικό δίκαιο.

Οι γαλλικές αρχές υποχρεούνται επομένως να εφαρμόσουν τη νομολογία αυτή στην περίπτωση των Γερμανών μηχανικών. Ένας μηχανικός έχει υποβάλει καταγγελία σχετικά με το θέμα αυτό, η οποία εξετάζεται και παρακολουθείται προσεκτικά από την Επιτροπή. Από τη διερεύνηση της καταγγελίας αυτής διαπιστώθηκε ότι μπορεί να υπάρχουν προβλήματα προθεσμίας, και ίσως ουσίας.

Εκτός του ότι υπέδειξε στον ενδιαφερόμενο να ασκήσει προσφυγή στα γαλλικά δικαστήρια (πράγμα το οποίο έπραξε), η Επιτροπή εξακολουθεί να διερευνά την καταγγελία προκειμένου να καθορίσει τις ενδεχόμενες συνέπειές της.

(1) ΕΕ L 223 της 21.8.1985, σελ. 15.

(2) ΕΕ C 217 της 17.7.1998.